text: Borgmester: Boykot BRFkredit 
  28 februar 2012 kl. 11.05
  Borgmester Jens Gjesing fra Haderslev opfordrer til boykotte af BRFkredit, fordi de ikke vil give lån til boligkøb på øen Aarø.
  Haderslevs borgmester reagerer kraftigt på, at BRFkredit ikke vil låne penge ud, hvis de skal bruges til at købe hus på Årø ved Haderslev. 
  - Der er kun én reaktionsmulighed, og det er at bede borgere om at vende sig fra BRFkredit og så finde nogle kreditinstitutter, der har en ordentlig social profil og tager et samfundsmæssigt ansvar - også for udkantsområderne, siger Jens Gjesing til Ritzau.
  - Jeg synes, at det er forargeligt og chokerende, at man vil gøre det endnu mere vanskeligt at skabe udvikling på øer og i udkantsområder, siger Jens Gjesing.
  - Kreditforeningerne har selv været med til at skabe en boligboble ved at låne penge ud til spekulationsbyggerier rundt omkring. Og det er ved gud ikke på Aarø, de her penge er blevet tabt, siger Jens Gjesing til Ritzau.
  